3. sz. napirend





a Zala Megyei Közgyűlés 2012. január 11-i rendkívüli ülésére

**Tárgy:** A területfejlesztésről és a területrendezésről szóló törvény módosításából eredő aktuális döntések meghozatala.

**Az előterjesztést készítette:** dr. Györke Gyöngyi

**Megtárgyalta:** Térségfejlesztési Bizottság

**Előterjesztő:**

Manninger Jenő

a közgyűlés elnöke

fejlec3

**Tisztelt Közgyűlés!**

A területfejlesztéssel és a területrendezéssel összefüggő egyes törvények módosításáról szóló 2011. évi CXCVIII. törvény (továbbiakban: módosító tv.) 2012. január 1. napjával módosította a területfejlesztésről és a területrendezésről szóló 1996. évi XXI. törvényt (továbbiakban: Tftv.), amelynek következtében a Tftv. több ponton módosult. Többek között kiegészült a 14/B.§-al és előtte címével, ami a következőképpen szól:

„**Megyei területfejlesztési konzultációs fórum**

14/B. § (1) A megyei közgyűlés és a – megye területén működő – megyei jogú város(ok) közgyűlése(i) megyei területfejlesztési konzultációs fórumot működtetnek.

(2) A megyei területfejlesztési konzultációs fórumba a megyei jogú város közgyűlése egy képviselőt delegál. A megyei területfejlesztési konzultációs fórumba a megyei közgyűlés a megyei jogú várost képviselők számával azonos számú képviselőt delegál.

(3) A megyei területfejlesztési konzultációs fórum előzetesen állást foglal a megyei közgyűlés területfejlesztést érintő ügyeiben.

(4) A megyei területfejlesztési konzultációs fórum véleményét a megyei közgyűlés ülésén a vonatkozó napirend tárgyalásakor ismertetni kell.

(5) A megyei területfejlesztési konzultációs fórum munkaszervezettel nem rendelkezik. Titkársági feladatait a tagok megegyezése szerinti önkormányzati hivatal látja el.”

A megyei területfejlesztési fórumba 2 megyei jogú városunk lévén megyénk 2 főt delegálhat. Fontos a megyei területfejlesztési fórum mielőbbi létrehozása, hogy működését megkezdhesse, ezért javaslatot teszek a delegáltak személyére a határozati javaslat 1. pontjában.

A Tftv. a következő 28.§(1) bekezdéssel egészült ki: **„A megszűnő regionális fejlesztési tanács, valamint a megszűnő megyei területfejlesztési tanács jogutódja a területileg érintett megyei önkormányzat.** Azon jog és kötelezettség tekintetében, amelynek egy vagy több megye területi kizárólagos érintettsége nem állapítható meg, a régiót alkotó megyei önkormányzatok egyetemleges jogutódok.” Az idézett jogszabályhely önkormányzatunkat két esetben érinti, nevezetesen a Zala Megyei Területfejlesztési Tanács (8900 Zalaegerszeg, Kosztolányi u. 10.) és a Nyugat-dunántúli Regionális Fejlesztési Tanács (9400 Sopron, Csatkai Endre u. 6.) vonatkozásában.

***I. Zala Megyei Területfejlesztési Tanács (továbbiakban: MTT)***

A MTT egyszemélyes alapítója a Zala Megyei Területfejlesztési Ügynökség Közhasznú Nonprofit Korlátolt Felelősségű Társaságnak székhelye: 8900 Zalaegerszeg, Kosztolányi u. 10. (továbbiakban: Kft.), amely jogállását tekintve kiemelkedően közhasznú, önálló jogi személyiséggel rendelkező egyszemélyes gazdasági társaság. Törzstőkéje 3.000.000Ft (azaz: Hárommillió forint) készpénzbetétből áll. A módosított Tftv. 28.§ (1) bekezdése alapján a Zala Megyei Önkormányzat jogutódja a Kft-ben az alapító MTT-nek, ezért szükséges a 2012. január 1. napjával megszűnt MTT vagyonának (jogainak és kötelezettségeinek) átadás-átvétele, azt követően a Kft. alapító okiratának módosítása. Az alapító okiratnak meg kell felelnie a jelenleg hatályos jogszabályoknak, elsősorban a már hivatkozott 2011. évi CXCVIII. törvénnyel módosított területfejlesztésről és a területrendezésről szóló 1996. évi XXI. törvénynek, a gazdasági társaságokról szóló 2006. évi IV. tv. alkalmazásával.

***II. Nyugat-dunántúli Regionális Fejlesztési Tanács (továbbiakban: RFT)***

A 2012. január 1. napjával módosított Tftv. már idézett 28.§ (1) bekezdése alapján megszűnt a RFT, amelynek jogutódja

a Győr-Moson-Sopron Megyei Önkormányzat

a Vas Megyei Önkormányzat

és a Zala Megyei Önkormányzat.

A RFT tulajdonosa a Pannon Novum Nyugat-dunántúli Regionális Innovációs Nonprofit Kft. 45%-os üzletrészének, aminek névértéke 2.250.000Ft (azaz: Kettőmillió-kétszázötvenezer forint) A három jogutód megyei önkormányzat mindegyikét 15%-os tulajdoni hányad illeti meg 750.000Ft (azaz: Hétszázötvezenezer forint) névértékben a nonprofit gazdasági társaság üzletrészéből.

Jelen esetben is le kell bonyolítani az átadás-átvételi eljárást, majd ezt követően irányadó az alapító okirat módosításakor az I. pontban is már meghivatkozott 2011. évi CXCVIII. törvénnyel módosított területfejlesztésről és a területrendezésről szóló 1996. évi XXI. törvény és a gazdasági társaságokról szóló 2006. évi IV. tv.

Kérem a Tisztelt Közgyűlést a határozati javaslat elfogadására.

**Határozati javaslat**

1.A Zala Megyei Közgyűlés a Zala megyében létrehozandó megyei területfejlesztési konzultációs fórumba delegálja

1. Manninger Jenőt, a közgyűlés elnökét

2. dr. Pál Attilát, a közgyűlés alelnökét.

Felkéri elnökét, hogy a megyei területfejlesztési konzultációs fórum működtetéséről gondoskodjon.

2. A Zala Megyei Közgyűlés felhatalmazza elnökét, hogy a 2011. évi CXCVIII. törvénnyel módosított területfejlesztésről és a területrendezésről szóló 1996. évi XXI. tv. 28.§ (1) bekezdésén alapuló jogutódlásból folyó átadás-átvételi eljárás lebonyolításáról gondoskodjon és a hatályos vonatkozó jogszabályoknak megfelelő okiratokat írja alá.

Határidő: 2012. február 20.

Felelős: Manninger Jenő, a közgyűlés elnöke